KIRJALLINEN KYSYMYS E-2151/01

esittäjä(t): Stavros Xarchakos (PPE-DE) neuvostolle

(20. heinäkuuta 2001)

Aihe: Turkin esittämät uhkaukset

Asiakirjassa N:o 9120 Honouring of Obligations and Commitments by Turkey, joka julkaistiin 13. kesäkuuta 2001 ja jonka Euroopan neuvoston parlamentaarinen yleiskokous hyväksyi 28. kesäkuuta 2001, todetaan, että Turkki estää Ekumeenista patriarkaattia käyttämästä vapaasti sen kiinteätä omaisuutta tai vastaanottamasta kiinteätä omaisuutta lahjoituksina ja että Turkin valtio on itse asiassa pakkolunastanut osan patriarkaatin omaisuudesta. Imvrosin ja Tenedosin saarten kreikkalaisväestöstä mainitaan, että jäljellä on enää 250 kreikkalaissyntyistä asukasta, kun heitä vielä vuonna 1965 oli 3 000, ja että saarille on siirretty 7 0008 000 Turkin kansalaista. (Näillä saarilla tulisi Turkin vuonna 1923 allekirjoittaman Lausannen sopimuksen mukaan olla itsehallinto.)

Turkki on ryhtynyt painostamaan maan muuta kuin islaminuskoista väestöä, ja CNN Turk -televisiokanavan haastattelussa 29. kesäkuuta 2001 Turkin ulkoministeri Cem toisti uhkauksen, jonka mukaan Turkki ryhtyy vastatoimiin, jos Kypros liittyy Euroopan unionin jäseneksi. Tämän uhkauksen esitti myös Kyproksen asioista vastaava turkkilainen ministeri Sükru Sina Gürel saapuessaan (2. heinäkuuta 2001) Turkin armeijan miehittämään Pohjois-Kyprokseen. Päivää ennen Gürelin esittämiä uhkauksia Turkin maatalousministeri Husnu Yusuf Gokalp oli ilmoittanut yksipuolisesti julistautuneessa valtiossa julkaistavan Kibris-sanomalehden haastattelussa, että miehitetyn alueen energiaongelmat voitaisiin ratkaista rakentamalla alueelle ydinreaktori.

Mikä on neuvoston kanta Turkin tuomitsevaan Euroopan neuvoston raporttiin? Miten se suhtautuu Turkin viranomaisten jatkuviin Kyprokseen kohdistuviin uhkauksiin, kun otetaan huomioon, että Kypros on Euroopan unionin ehdokasvaltio ja YK:n jäsenvaltio? Aikooko neuvosto kehottaa Turkin viranomaisia pidättäytymään kaikista toimista ja lausumista, joista käy ilmi heidän pyrkimyksensä horjuttaa Kaakkois-Välimeren tilannetta tai jotka voivat johtaa ennennäkemättömään ympäristökatastrofiin, koska ydinreaktorien rakentamiseen maanjäristysherkille alueille väistämättä liittyy suuria riskejä?

Vastaus

(6. joulukuuta 2001)

EU on selväksi osoittanut Turkille poliittiseen vuoropuheluun kuuluvissa tapaamisissa ja erityisesti viimeksi pidetyssä assosiaationeuvoston kokouksessa, että se odottaa Turkin noudattavan kaikkia kansainvälisiä velvoitteitaan myös ihmisoikeuksien alalla, Euroopan ihmisoikeustuomioistuimen päätökset mukaan lukien. EU:n liittymiskumppanuudessa määrittämiin ensisijaisiin tavoitteisiin kuuluu myös Euroopan ihmisoikeussopimuksen mukaisten oikeuksien ja vapauksien takaaminen sekä niiden täytäntöönpano.

Turkki on hyvin selvillä Kyproksen kysymystä koskevista unionin kannoista, jotka on ilmaistu useaan kertaan, tarkemmin sanottuna Helsingin ja Nizzan Eurooppa-neuvostoissa sekä liittymiskumppanuussopimuksen kohdassa Vahvistettu poliittinen vuoropuhelu ja poliittiset arviointiperusteet sekä Turkin kanssa pidetyissä poliittiseen vuoropuheluun kuuluvissa tapaamisissa. EU antaa täyden tukensa Yhdistyneiden Kansakuntien pääsihteerin ponnisteluille Kyproksen ongelmaa koskevan kokonaisratkaisun aikaansaamiseksi Yhdistyneiden Kansakuntien turvallisuusneuvoston asiaa koskevien päätöslauselmien mukaisesti ja joulukuussa 1999 aloitetun prosessin saattamiseksi myönteiseen päätökseen. EU on myös tietoinen Euroopan neuvoston yleiskokouksen 23. istunnossa 28. kesäkuuta 2001 hyväksytyn päätöslauselman 1256 (2001) Turkin velvoitteiden ja sitoumusten noudattaminen sisällöstä.

Kysymystä ydinreaktorin rakentamisesta Pohjois-Kyprokseen ei ole saatettu neuvoston tietoon.